Gedagte vir die dag: Ons is nie alleen nieFoto: credomag.com En onthou: Ek is by julle al die dae tot die voleinding van die wêreld. (Matt 28:20) Hierdie is Jesus se laaste woorde voor sy hemelvaart. “Ek is by julle.” Ek en jy kan net buitengewoon begin leef as ons dit glo en waag. Ek weet van iemand in my gemeente wat ook gedink het sy is ’n Gideon. Sy was in haar eie oë maar baie onbelangrik. Sy is baie alleen en het begin om oor die internet vriende te maak. Sy het ’n vriendskap opgebou met ’n man in Skotland wat prostaatkanker gehad het. Hy was nie gelowig nie, maar eendag het sy net besluit om vir hom te bid. Nie lank daarna nie, het hy vir haar ’n boodskap gestuur waarin hy vir haar sê hy moet haar God vind. Sy het hom oor die internet na die Here toe gelei, en hy het die Here ontmoet. Hoor mooi: Dit is ’n gewone mens wat net begin waag het. My vraag aan jou is dus: Is jy buitengewoon of is jy gewoon? Gaan jy gehoor gee aan die influistering van die Here as Hy jou vra om ’n verskil vir Hom te gaan maak?